Педикулез ничек иярә?

Бетләр тыгыз элемтә булганда тарала. Бетләр борча шикелле биеккә һәм еракка сикерми, ләкин алар бик җиңел шуышып йөри һәм тиз тарала. Мәсәлән, бетле кеше киеп караган шапка, заколка, колакчыннар (наушники) аша иярергә мөмкин. Кочаклашулар, йоклаганда бер мендәрне куллану – барысы да бетләрнең иярүенә этәрә торган факторлар.

Олы бетләрнең уртача гомер озынлыгы 35-45 көн. Шул арада 400гә кадәр йомырка сала. Киемдә хуҗасыз бет үзе генә 2-3 тәүлек яши. Әгәр температура кимесә, атна буе да яшәргә сәләтле.

Бетнең зурлыгы биш миллиметрдан артмый (гадәттә, 2-4 мм).

Кеше организмында берничә бет төре паразитлаша ала: баш, кием һәм интим урын (лобковая вошь) бете. Анысы хәтта кашларда да үрчергә мөмкин. Күпләр фтириаз нәрсә икәнне күз алдына да китерми.

Фтириаз – интим урыннарда була торган бет. Ул баштан кала йон үскән урыннарда – бот, култык астында, ирләрнең күкрәгендә, корсагында, аркасында, ботларда, сакалда, колак эчендә, каш һәм керфектә дә булырга мөмкин. Ул эчке кием аша, кеше сөлгесе белән сөртенгәндә яки кеше яткан урын-җирдән дә күчәргә мөмкин, әмма башлыча җенси мөнәсәбәтләр вакытында күчә.

Чәчне пеләшкә алдыру педикулездан арынырга булышамы?

Юк, башны кырып алдыру бетләрдән арынырга булышмый. Чөнки алар баш тиресендә яшиләр, ә актив бетләр баш тиресенә якынрак урнашкан. Чәчтә күренгән серкәләр актив түгел, алар үрчеми һәм куркыныч тудырмый. Шул сәбәпле, чәч озынлыгын кыскартуның кирәге юк.

Кайберәүләр чәчләрен керосин белән юган. Ул чынлап та бетләрдән арынырга булышамы? Бу – баш тиресе өчен зарарлы түгелме?

Булыша. Тик шулай да керосинның серкәләр һәм бетләр өчен генә куркыныч түгеллеген онытмаска кирәк. Ул кешегә дә зыян салырга мөмкин. Тиз эффект артыннан куып, аны чиста килеш кулланырга ярамый. Балалар өчен бигрәк тә. Керосиннан соң башны әйбәтләп вак тешле тарак белән тарарга кирәк.

Балада педикулез икәнне ничек аңларга?

Бала баш кычытуына зарланырга мөмкин, чәче бик тиз майлана, лимфа төеннәре күперә, биткә тимгелләр чыга, эрен кабыклары барлыкка килә. Башында олы бетләр күренеп китәргә мөмкин.

Педикулезны профилактикалауга гражданнарның гигиенасын саклау, санитар-агарту эшләре керә. Төп шарт – шәхси гигиена кагыйдәләрен үтәү:

* атнага бер тапкыр булса да юыну һәм киемне алмаштыру;
* даими чәч кисү;
* көн саен чәч тарау;
* йокы урынын чиста торту;
* торак җирне даими җыештыру;
* балалар учреждениеләренә йөрүчеләрнең чәчләрен һәм киемнәрен карау;
* озак вакыт булмаганнан соң гаилә әгъзаларын тикшерү.